中華民國總統

中華民國總統係中華民國嘅國家元首，喺1948年設立，繼承咗國民政府主席嘅職能。根據《中華民國憲法》嘅規定，中華民國總統對外代表中華民國，可以行使宣戰同簽訂條約嘅權力；對內就要依法公布法律、發布命令同宣布戒嚴，佢擁有行使大赦、特赦、減刑，任免文武官員同埋授勳呢啲權力。中華民國總統同時亦都係三軍統帥，率領全國嘅陸海空三軍。《中華民國憲法增修條文》就規定中華民國總統要根據行政院會議嘅決議嚟發布緊急命令，同埋當立法院通過對行政院院長嘅不信任案嘅時候，喺諮詢立法院院長之後要宣佈解散立法院。除此之外，因應總統要行使職權上嘅需要，中華民國總統仲設立咗總統府作為佢嘅幕僚機構，同埋國家安全會議作為諮詢機構。

而家中華民國總統係由中華民國實際統治區嘅人民一人一票民選出嚟，任期四年，最多可以做兩屆。原本《中華民國憲法》規定總統應該要由國民大會間接選舉，取代咗國民政府主席呢個職位，任期六年，都係最多做兩屆。但係喺1992年嘅憲法第二次增修之後就改做現制，自從1996年中華民國總統選舉開始實施以嚟，已經舉辦過七次總統直選，而最近一次嘅選舉就喺2020年1月11號舉行。而家嘅中華民國總統係做蔡英文，喺2016年5月20號就任，2020年再連任。

行憲後正副總統一覽